钦定古今图书集成/理学汇编/文学典/第138卷 > 《书伪诏后》前人
## 钦定古今图书集成/理学汇编/文学典/第138卷 > 《书伪诏后》前人

熹闻之长老，建炎南渡之初，车驾已幸钱塘，而留张
忠献公于平江，以为后镇。时故兵部侍郎汤公实为
守将，一日，闻有赦令当至，心独疑之，亟走以白张公，
公曰：“姑遣吏属知书解事者驰往发视，有故则缓驿
骑之行，而先取以归，则事可议矣。”汤公然之，则遣州
学教授某官往视而归，乃明受伪诏也。则又以告曰：
“是则其可宣乎？”张公曰：“不然。事已至此，胡可匿？且卒
徒觖于望赐，吾属先受祸矣，又何忠之能输哉？”汤公
曰：“然则宜奈何？”张公曰：“今便发库钱，以示行赏之意。”
乃屏伪赦，而阴取故府所藏《登极赦书》置舆中，迎登
谯门，读而张之，即捐其阶，禁无敢辄登者，而散给金
帛如常时郊赉故事则可矣。汤公行之，于是人情略
定，乃决大计。熹常恨世徒知张公复辟之功为大，而
于汤公相与谋议曲折所助之深，则少有能言之者。
今读其家传，又得其焚伪诏事，而以前所闻者参之，
亦足以见公之处此素定，不可诬矣。兹事尤伟，而行
状、墓志及其他记录，皆略不书，何哉？柳宗元言司马
迁记荆轲征夏，《无且》记“留侯征画工。”今太史氏方将
纂辑高宗中兴盛烈，以垂万世，得无亦有取于斯乎？
绍熙甲寅正月癸亥朔旦，朝散郎、秘阁修撰、主管南
京鸿庆宫朱熹谨书。